ยอดผู้ขอใช้สิทธิรถยนต์คันแรกฉุดไม่อยู่
รถยนต์คันแรกร้อนไม่หยุดฉุดไม่อยู่ แห่ยื่นขอใช้สิทธิอาทิตย์ละ 2 หมื่นคัน
6 ก.ย. 2555

รถยนต์คันแรกร้อนไม่หยุดฉุดไม่อยู่ แห่ยื่นขอใช้สิทธิอาทิตย์ละ 2 หมื่นคัน
นางเบญจา หลุยเจริญ อธิบดีกรมสรรพสามิต กล่าวว่า ยอดการขอใช้สิทธิรถยนต์คันแรกล่าสุดมีจำนวนมากถึง 1.8 แสนคัน จากช่วง 2 สัปดาห์ก่อนหน้านี้ที่มียอดผู้ขอใช้สิทธิแค่ 1.4 แสนคัน เฉลี่ยแล้วมีผู้ขอใช้สิทธิใน 2 สัปดาห์ที่ผ่านมา สัปดาห์ละ 2 หมื่นคัน ซึ่งถือว่าเป็นยอดที่ขอใช้สิทธิเพิ่มขึ้นสูงอย่างมาก
อย่างไรก็ตาม เชื่อว่ายอดการใช้สิทธิจนถึงสิ้นปีนี้จะอยู่ในจำนวน 5 แสนคันตามที่ตั้งเป้าไว้ ทำให้ช่วงเวลาที่เหลืออีก 4 เดือน จะมีผู้มาใช้สิทธิรถคันแรกอีกประมาณ 3.2 แสนคัน หรือเฉลี่ยสัปดาห์ละ 2.62.7 หมื่นคันต่อสัปดาห์
สำหรับการขอใช้สิทธิรถยนต์คันแรกล่าสุด 1.8 แสนคัน คิดเป็นเงินที่ต้องจ่ายคืนผู้ซื้อรถยนต์รวม 1.3 หมื่นล้านบาท แบ่งเป็นรถยนต์นั่ง 1 แสนคัน คิดเป็นเงินที่ต้องคืนให้กับประชาชน 9,200 ล้านบาท รถกระบะจำนวน 3.98 หมื่นคัน คิดเป็นเงินที่ต้องจ่ายคืน 660 ล้านบาท รถยนต์นั่งกระบะ 3.91 หมื่นคัน คิดเป็นเงินที่ต้องคืน 3,000 ล้านบาท
นางเบญจา กล่าวว่า การขอใช้สิทธิคืนเงินรถยนต์คันแรกเท่าที่ผ่านมาไม่พบว่ามีปัญหา หลังจากที่มีการผ่อนปรนเงื่อนไขการส่งมอบรถยนต์สามารถทำได้ต่อเนื่องไม่มีกำหนด แต่ต้องทำสัญญาซื้อขายและขอใช้สิทธิรถยนต์ต้องดำเนินการภายในวันที่ 31 ธ.ค. 2555 ส่วนการจ่ายเงินคืนได้ประสานกับทางกรมบัญชีกลางไว้เรียบร้อยแล้ว จะมีการโอนเงินเข้าบัญชีรถยนต์ หลังจากที่ซื้อรถยนต์มาแล้วเป็นเวลา 1 ปี
อธิบดีกรมสรรพสามิต กล่าวว่า เงินที่ต้องคืนยังอยู่ในกรอบ 3 หมื่นล้านบาท หากยอดการใช้สิทธิซื้อรถยนต์ไม่เกิน 5 แสนคัน แต่คงต้องรอดูจนถึงสิ้นปีที่เป็นช่วงเวลากำหนดให้ยื่นใช้สิทธิ ซึ่งคาดว่าจะมีผู้มายื่นจำนวนมากช่วงท้ายของการใช้สิทธิ
ก่อนหน้านี้ นายทนุศักดิ์ เล็กอุทัย รมช.คลัง เปิดเผยว่า ยอดการซื้อรถยนต์คันแรกมีแนวโน้มว่าจะเพิ่มจำนวนเป็น 5.5-6 แสนคัน จากที่คาดว่าจะอยู่ในระดับ 5 แสนคัน ซึ่งอาจทำให้รัฐบาลต้องมียอดการขอคืนภาษีเพิ่มขึ้น